Amo kaj morto en kastelo

Li estas vidvo, kies edzino dronis antaŭjare, plejparte morna kaj silentema. Tamen la junulino plaĉis al li, do li iniciatas rilaton, kiu finiĝas per fulmrapida edziniĝo.

La juna virino, ĝenata de la strikte reguligata etoso de la aristokratia familio, sentas sin kvazaŭ birdo enkaĝigita, trovante ĉiupaŝe spurojn de sia antaŭulino Rebecca de Winter – laŭdire, inteligenta belulino, kiun ĉiuj amis kaj admiris.

Sed hazarde ŝi malkovras teruran sekreton – la edzo rakontas al ŝi, ke efektive lia unua edzino estis manipulema despoto. Ŝi interesiĝis nur pri mono, sekso kaj amuziĝo, kion li devis toleri por ne makuli honoron de sia malnova aristokratia familio. En sia lasta vivotago ŝi diris al li ke ŝi estas graveda kaj ke li devos kreskigi infanon de alia viro, kiu fine iĝos la posedanto de Manderley.

“Ĉu vi deziras murdi min?” demandis ŝi kun rido. Sed stumblinte hazarde ŝi falis kaj batiĝis per tempio kontraŭ la feraĵo, tuj mortinte. Por senigi sin je eventualaj suspektoj, li metis la korpon sur ŝian amatan boaton kaj dronigis en maro, ŝajnigante katastrofon.

Sed jen oni trovas ŝian boaton kaj la korpon en la maro. Komenciĝas enketado. Neniu oficiale suspektas la edzon, la enketisto kolonelo Julyan ( C. Aubrey Smith ) estas lia malnova amiko kaj ĉiuj estimas lien kiel noblulon, sed devige sekvas la proceduron. La situacion komplikas unu el koramikoj de la mortintino, ŝia kuzo Jack Favell ( George Sanders ).

La juna viro estas inteligenta kaj sagaca, do rapide rekonstruas en sia menso la eventojn, krom unusola – kompreneble li ne imagas la hazardan morton pro la falo, suspektante la intencan murdon. Li ĉantaĝas la desperiĝintan aristokraton, sed tiu malkaŝas ĉion al la kolonelo kaj rapida enketado klarigas ĉion.

Evidentiĝas ke efektive Rebecca estis ne graveda, sed morte malsana. Ŝi sciis ke kancero mortigos ŝin ene de monato kaj provis en tiu tempo detrui la vivon de sia malamata edzo, provokante murdi ŝin. La plano sukcesis nur parte, do ŝi kreis por li problemojn, sed ne faris el li krimulon (en la romano li pafis ŝin, sed la Hays-kodo malpermesis lasi senpune murdon de geedzo, do la reĝisoro modifis la historion). Senkulpigita li rapidas hejmen, sed de malproksime vidas kolosan incendion. La freneziĝinta s-no Danvers bruligas la kastelon kaj peras sub ĝiaj ruinoj, vorita de la fajromaro.